กิมเอ็งลุยออกโปรโมชั่นหวังโกยยอดซื้อขาย
กิมเอ็งลุยออกโปรโมชั่นตุนแต้มลุ้นคอนโด หลังแจกนิสสันมาร์ชผลตอบรับดี&nbsp; ชี้เป็นกลยุทธ์รักษาฐานลูกค้า
20 ก.ค. 2554

กิมเอ็งลุยออกโปรโมชั่นตุนแต้มลุ้นคอนโด หลังแจกนิสสันมาร์ชผลตอบรับดี  ชี้เป็นกลยุทธ์รักษาฐานลูกค้า
นางบุญพร   บริบูรณ์ส่งศิลป์  ประธานเจ้าหน้าที่บริหาร  สายงานธุรกิจหลักทรัพย์รายย่อย  บริษัทหลักทรัพย์ (บล.) กิมเอ็ง (ประเทศไทย)  เปิดเผยว่า  บริษัทได้เปิดตัวโปรโมชั่นใหม่ให้ลูกค้าด้วยการสะสมแต้ม โดยคะแนนทุก 25 บาทของค่าคอมมิชชั่น รับ 1 คะแนนจากการเทรดหุ้น  แต่เทรดอนุพันธ์รับคะแนน  2 เท่า เทรดโกลด์ฟิวเจอร์สและซิลเวอร์ฟิวเจอร์สรับคะแนน 3  เท่า  โดยทุก 2,000 คะแนน จะมีสิทธิ์ลุ้นรับคอนโดมิเนียม Aspire พระราม 4 คอนโดมิเนียมในเมืองใกล้มหาวิทยาลัยกรุงเทพ มูลค่า 1.8 ล้านบาท เริ่มสะสมคะแนนตั้งแต่ 1 ส.ค.-31ธ.ค.
"เหตุผลที่ออกโปรโมชั่นแจกคอนโดต่อ ส่วนหนึ่งเพราะได้รับการตอบรับดีจากลูกค้าหลังออกโปรโมชั่นแจกรถยนต์นิสสันมาแล้ว 2 คัน ใน 2 เดือน และเห็นว่าทุกครั้งที่มีการทำโปรโมชั่นกับลูกค้าจะเห็นปริมาณการซื้อขายลูกค้าของลูกค้าเพิ่มขึ้นถึง 30 % แต่จุดเด่นของโปรโมชั่นนี้มีความแตกต่างจากการแจกรถตรงที่จะเน้นการกระตุ้นให้ลูกค้าเทรดในสินค้าอนุพันธ์มากขึ้น"นางบุญพรกล่าว
นางบุญพร กล่าวว่า  การที่บริษัทได้จัดกิจกรรมส่งเสริมการตลาดและหากิจกรรมกับลูกค้ามากขึ้นเพราะต้องการรักษาฐานลูกค้าเพื่อรองรับเปิดเสรีค่าคอมมิชชั่นในปีหน้า ขณะที่ 1 ปีที่ผ่านมาหลายบริษัทต่างตื่นตัวและทำกิจกรรมกับลูกค้ามากขึ้น  อย่างไรก็ตาม บริษัทยังมองว่าการทำกิจกรรมลักษณะนี้ถือเป็นการขอบคุณลูกค้าที่ทำให้บริษัทมีส่วนแบ่งการตลาดอันดับ 1 มาตลอด 9 ปี ด้วย